
Nr. 22/241


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea Ordonanţei Guvernului nr.7/2001 privind impozitul pe venit, aprobată cu modificări şi completări prin Legea nr.493/2002, cu care comisia noastră a fost sesizată în fond cu adresa Biroului Permanent nr.700 din 14 aprilie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative pentru modificarea Ordonanţei Guvernului nr.7/2001 privind impozitul pe venit, aprobată cu modificări şi completări prin Legea nr.493/2002
Cu adresa nr.700 din 14 aprilie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea Ordonanţei Guvernului nr.7/2001 privind impozitul pe venit, aprobată cu modificări şi completări prin Legea nr.493/2002.
La întocmirea raportului s-a avut în vedere avizul Comisiei pentru muncă şi protecţie socială, punctul de vedere al Guvernului, precum şi avizul Consiliului Legislativ.

La lucrările comisiei au participat 20 deputaţi, din totalul de 25 membri ai comisiei.

In urma examinării propunerii legislative pentru modificarea Ordonanţei Guvernului nr.7/2001 privind impozitul pe venit, aprobată cu modificări şi completări prin Legea nr.493/2002, în şedinţa din 27 august 2003, comisia a hotărât, cu unanimitate de voturi, respingerea, din următoarele considerente:
- potrivit Legii arendării nr.16/1994, cu modificările şi completările ulterioare, arenda reprezintă preţul pe care îl plăteşte arendaşul arendatorului pentru exploatarea bunurilor agricole conform contractului încheiat, deci un venit al arendatorului obţinut în urma cedării folosinţei bunurilor agricole. Arenda nu poate fi încadrată în categoria „venituri din activităţi agricole”, nefiind un venit obţinut de arendator prin activitatea sa de exploatare a bunurilor agricole astfel cum sunt definite la art.1 alin.(1) din Legea nr.16/1994. 

   Dispoziţiile cuprinse la art.4 alin.(2) lit.c) din Ordonanţa Guvernului nr.7/2001, referitoare la impozitarea veniturilor obţinute din cedarea folosinţei bunurilor şi cele cuprinse la art.46 din acelaşi act normativ, referitoare la impozitarea veniturilor din activităţi agricole, nu sunt contradictorii, cum susţine iniţiatorul propunerii legislative, ci reglementează impozitarea unor venituri obţinute din surse diferite, respectiv, din cedarea folosinţei bunurilor şi din activităţi agricole;

- excluderea impozitului pe arendă din sfera de impunere a veniturilor realizate de persoanele fizice, propusă de iniţiator, contravine principiilor de aşezare a impunerii în sistem global. Această modificare ar conduce la promovarea unui tratament fiscal discriminator pentru persoanele fizice care realizează astfel de venituri, faţă de restul persoanelor fizice care sunt obligate să plătească impozit pe venit conform legislaţiei în vigoare;

- referirea la art.5 lit.s) al Ordonanţei Guvernului nr.7/2001 privind impozitul pe venit, făcută de iniţiator în Expunerea de motive, nu este justificată, întrucât acest articol se referă la veniturile realizate de agricultori din exploatarea bunurilor agricole, în timp ce în categoria veniturilor din cedarea folosinţei bunurilor sunt cuprinse veniturile realizate de proprietar din arendare.

Prezenta propunere legislativă face parte din categoria legilor ordinare.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


          Consilieri parlamentari:

          Onete Alexandru

          Bărdiţă Mariana

